KOMMISSIONENS BERETNING TIL BUDGETMYNDIGHEDEN om de virkninger, som bevægelser i euro/dollar-vekselkursen har på udgifterne under EUGFL, Garantisektionen i 2000 - REGNSKABSÅRET 2000

I. INDLEDNING

Dollarens værdi har væsentlig indflydelse på udgifterne under EUGFL, Garantisektionen.

For en stor del af eksportrestitutionerne for landbrugsprodukter, bl.a. korn, ris og sukker, og for visse former for intern støtte, f.eks. støtte til stivelsesproduktion, støtte til anvendelsen af sukker i den kemiske industri og støtte for bomuld, fastsættes budgetbevillingerne ud fra forskellen mellem EU-priserne, udtrykt i euro, og verdensmarkedspriserne, udtrykt i dollar.

Alt andet lige medfører en ændring af dollarens værdi over for euro automatisk en ændring i forskellen i euro mellem EU-priserne og verdensmarkedspriserne og dermed en ændring i producentstøtten og eksportrestitutionerne. Hvis dollaren stiger, formindskes forskellen, og udgifterne falder; hvis dollaren falder, øges forskellen, og udgifterne stiger.

Det Europæiske Råd tilkendegav i konklusionerne fra mødet den 11. og 12. februar 1988 sin vilje til at tage eksplicit hensyn til dollarkursudsvingenes indflydelse på landbrugsudgifterne.

Som følge heraf vedtog Rådet ved sin beslutning af 24. juni 1988 om budgetdisciplin [1] en ordning, ifølge hvilken der opføres en reserve på 1 mia. ECU på EU-budgettet "til dækning af udgifter forårsaget af betydelige og uforudsete bevægelser i dollar/ECU-markedskursen i forhold til den kurs, der er anvendt i budgettet" [2].

[1] EFT L 185 af 15.7.1988, s. 29.

[2] Som følge af indførelsen af den fælles valuta pr. 1. januar 1999 erstattes henvisninger i retsakter til "ECU" af "EUR".

Det Europæiske Råd bekræftede på mødet i Edinburgh den 11. og 12. december 1992, at den monetære reserve skulle opretholdes i perioden 1993-1999, men besluttede samtidig, at beløbet skulle nedskæres til 500 mio. ECU fra 1995. I den interinstitutionelle aftale af 29. oktober 1993 mellem Europa-Parlamentet, Rådet og Kommissionen om budgetdisciplin og forbedring af budgetproceduren [3] blev det i øvrigt fastsat, at den monetære reserve skal dække de virkninger på budgetudgifterne, der skyldes betydelige og uforudsete bevægelser i dollarkursen i forhold til den kurs, der anvendes i budgettet. Rådet vedtog derefter den 31. oktober 1994 en ny beslutning om budgetdisciplin [4], der tog hensyn til konklusionerne fra Det Europæiske Råd i Edinburgh og til den interinstitutionelle aftale fra 1993. Denne nye beslutning fastsatte - ligesom beslutningen fra 1988 - at den kurs mellem dollar og ecu, der anvendes i forbindelse med udarbejdelsen af budgettet, er lig med den gennemsnitlige markedskurs i de tre første måneder af det år, der går forud for regnskabsåret.

[3] EFT C 331 af 7.12.1993, s. 1.

[4] EFT L 293 af 12.11.1994, s. 14.

Med hensyn til perioden efter 1999 besluttede Det Europæiske Råd på mødet i Berlin den 24. og 25. marts 1999, at den monetære reserve skulle udfases ved udgangen af 2002. Den skal fastholdes på 500 mio. EUR i 2000 og 2001 og reduceres til 250 mio. i 2002. Disse konklusioner blev bekræftet i den interinstitutionelle aftale af 6. maj 1999 [5]. Rådets forordning (EF) nr. 2040/2000 af 26. september 2000 om budgetdisciplin [6] erstattede dernæst beslutningen af 1994 og finder anvendelse fra 1. oktober 2000. Artikel 8-13 i forordningen indeholder bestemmelser om euro/dollar-vekselkursen i overensstemmelse med konklusionerne fra Det Europæiske Råd i Berlin. Forordningen fastsætter, at den monetære reserve fastholdes på 500 mio. EUR i 2000 og 2001, reduceres til 250 mio. EUR i 2002 og derefter ophæves med virkning fra 2003. Stiger dollaren over for euroen i sammenligning med den kurs, der anvendes i budgettet, overføres der besparelser inden for Garantisektionen til den monetære reserve med et beløb på indtil 500 mio. EUR (250 mio. EUR i 2002). Opstår der ekstra omkostninger på budgettet som følge af, at dollaren falder i forhold til den kurs, der er anvendt i budgettet, bringes den monetære reserve i anvendelse, og der foretages overførsler til de poster under EUGFL, Garantisektionen, der er påvirket af dollarens fald.

[5] EFT C 172 af 18.6.1999, s.1.

[6] EFT L 244 af 29.9.2000, s. 27.

Der sker overførsel til eller fra den monetære reserve, hvis besparelserne (eller ekstraomkostningerne) overstiger et fribeløb på 200 mio. EUR (100 mio. EUR i 2002).

I overensstemmelse med artikel 10 i forordning (EF) nr. 2040/2000 forelægger Kommissionen budgetmyndigheden denne beretning for regnskabsåret 2000 om de virkninger, som bevægelser i den gennemsnitlige euro/dollar-vekselkurs har haft på udgifterne under afsnit 1-3 vedrørende EUGFL, Garantisektionen, i perioden 1. august 1999-31. juli 2002 i forhold til den kurs, der er anvendt i budgettet. Beretningen indeholder oplysninger, der skal bruges til at vurdere, om der som følge af virkningen af disse ændringer skal foretages en overførsel til eller fra den monetære reserve, og, hvis det er tilfældet, hvor stort beløbet da skal være.

II. DOLLARKURSENS VIRKNINGER PÅ GARANTISEKTIONENS UDGIFTER I 2000

For at vurdere virkningen på regnskabsåret 2000 af bevægelserne i vekselkursen mellem euro og dollar skal der i henhold til artikel 8 i Rådets i forordning (EF) nr. 2040/2000 tages hensyn til forskellen mellem den gennemsnitlige euro/dollar-kurs i perioden 1. august 1999-31. juli 2000 og den kurs, der er anvendt i 2000-budgettet. Da beslutningen af 31. oktober 1994 var gældende, da 2000-budgettet blev opstillet, var den kurs, der blev anvendt ved vurderingen af bevillingerne for regnskabsåret 2000, 1 EUR = 1,12 USD, hvilket svarede til den gennemsnitlige kurs i de tre første måneder af året forud for regnskabsåret 2000 (januar, februar og marts 1999)

Nedenstående tabel viser forskellene i de månedlige vekselkurser i referenceperioden:

>TABLE POSITION>

Det fremgår, at den afrundede gennemsnitlige kurs i den pågældende periode var: 1 EUR = 0,99 USD, dvs. 11,6% lavere end budgetkursen og svarende til en dollar opskrivning på 13,1%.

Denne stigning i dollarens værdi medførte besparelser for EUGFL, Garantisektionen.

Den registrerede gennemsnitlige kurs på 1 EUR = 0,99 USD svarer til det aritmetiske gennemsnit af dagskurserne i den betragtede tolvmånedersperiode. Tolvmåneders gennemsnittet dækker over udsving i den månedlige gennemsnitskurs på mellem 1 EUR = 1,07 USD i oktober 1999 og 1 EUR = 0,91 USD i maj 2000.

For at få en nøjagtig vurdering af besparelserne som følge af dollarens appreciering i en situation, hvor der er variable udsving i forhold til budgetkursen, er det nødvendigt for den pågældende periode at udregne en vejet gennemsnitskurs for de landbrugsprodukter, for hvilke udgifterne i euro påvirkes af dollaren, idet der tages hensyn til de sæsonbestemte udsving i de mængder, der eksporteres med restitution, eller i de mængder, hvortil der ydes intern støtte. For 2000 var dette vejede gennemsnit for alle de pågældende produkter og foranstaltninger 1 EUR = 1 USD.

På dette grundlag skønnes besparelserne for EUGFL, Garantisektionen, som følge dollarens appreciering i forhold til budgetkursen at blive på 510 mio. EUR i regnskabsåret 2000.

Bilaget indeholder en detaljeret beregning af disse besparelser, som fordeler sig således på de enkelte kapitler:

B1-10: Markafgrøder (korn)

B1-11: Sukker

B1-13: Bomuld

B1-18: Andre vegetabilske sektorer (ris)

B1-30: Varer uden for bilag I (korn, sukker, ris)

B1-32: Øer og perifere områder // 371 mio. EUR

48 mio. EUR

44 mio. EUR

6 mio. EUR

35 mio. EUR

7 mio. EUR

I ALT // 510 mio. EUR [7]

[7] På grund af afrunding svarer additionen af de enkelte poster ikke nødvendigvis til totalbeløbet.

For andre sektorer, bl.a. animalske produkter, skal man ligesom sidste år være opmærksom på, at der ved budgettets opstilling ikke blev taget hensyn til verdensmarkedspriserne udtrykt i dollar. Der er således ingen grund til at vurdere dollarkursudsvingenes virkning på restitutionerne eller støtten i disse sektorer.

Da besparelserne i 2000 på 510 mio. EUR er større end tærsklen på 200 mio. EUR, skal der foretages en overførsel på 310 mio. EUR til den monetære reserve (kapitel B1-60) i overensstemmelse med artikel 11 i forordning (EF) nr. 2040/2000. Gennemførelsen af 2000-budgettet for så vidt angår afsnit B1-1 til B1-3, EUGFL (Garantisektionen), har i forhold til de tidligere år ligget meget tættere på bevillingsniveauet. Der vil dog samlet være tilstrækkelige disponible midler til at dække overførslen til den monetære reserve, men det kan først præcist afgøres, hvor disse disponible midler skal tages fra, når medlemsstaterne har fremsendt detaljerede oplysninger om gennemførelsen af budgettets enkelte poster. Når de nødvendige midler er fundet på de enkelte budgetposter under EUGFL (Garantisektionen), vil Kommissionen forelægge budgetmyndigheden forslaget om overførslen til den monetære reserve.

BILAG - Beregning af den virkning, som ændringer i euro/dollar-kursen har på udgifterne under EUGFL, Garantisektionen, for regnskabsåret 2000

>TABLE POSITION>

N.B.: På grundlag af oplysningerne i tabellen ville et udsving i dollarkursen på 10% medføre en ændring i udgifterne på 506 mio. EUR.

(1) Med fradrag af mængder, der er udført med eksportafgift eller med "nulrestitution".

FORKLARENDE BEMÆRKNINGER TIL BILAGET

Tabellens kolonne (a) omfatter alle de budgetposter, som direkte og eksplicit påvirkes af dollarkursudsvingene i forhold til den kurs, der er lagt til grund i budgettet.

Kolonne (b) viser de anslåede gennemsnitlige verdensmarkedspriser i dollar for den pågældende periode.

De svarer enten til de faktiske gennemsnitlige salgspriser ved eksport af EU-produkter eller til de priser, der er lagt til grund for beregningen af de forskellige former for støtte.

Priserne multipliceres med en justeringskoefficient [kolonne (c)], som angiver, med hvilken vægt verdensmarkedsprisen indgår i beregningen af støtten eller restitutionssatsen. Eksempelvis multipliceres verdensmarkedsprisen for majs med 1,6 ved fastlæggelsen af produktions restitutionen for stivelse.

Kolonne (d) viser de gennemsnitlige verdensmarkedspriser i dollar korrigeret med justerings koefficienten.

Kolonne (e) viser de faktiske gennemsnitlige euro/dollar-vekselkurser, beregnet for hver budgetpost på grundlag af en vægtning foretaget under hensyntagen til de sæsonbetingede udsving i de mængder, som der ydes eksportrestitutioner eller intern støtte for.

Kolonne (f) og (g) viser de korrigerede gennemsnitlige verdensmarkedspriser omregnet til euro efter henholdsvis budgetkursen 1 EUR = 1,12 USD og de faktiske vejede gennemsnitlige kurser, der er anført i kolonne (e).

Virkningen pr. enhed af variationen i kurserne er angivet i EUR/t i kolonne (h). Dette enhedsbeløb multipliceret med de anslåede mængder [kolonne (i)], som der er ydet støtte og/eller restitutioner for i den pågældende periode, svarer til virkningen i mio. landbrugseuro [kolonne (j)] og i mio. budgeteuro [kolonne (l)].